**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΤΟΥΡΙΣΜΟΥ**

**ΓΕΝΙΚΗ ΔIΕΥΘΥΝΣΗ ΟΙΚΟΝΟΜΙΚΩΝ ΚΑΙ ΔΙΟΙΚΗΤΙΚΩΝ ΥΠΗΡΕΣΙΩΝ**

**ΔΙΕΥΘΥΝΣΗ ΤΟΥΡΙΣΤΙΚΗΣ ΕΚΠΑΙΔΕΥΣΗΣ & ΚΑΤΑΡΤΙΣΗΣ**

**ΤΜΗΜΑ ΥΠΟΣΤΗΡΙΞΗΣ ΕΚΠΑΙΔΕΥΤΙΚΩΝ ΜΟΝΑΔΩΝ**

**ΠΑΡΑΡΤΗΜΑ Ι**

**ΓΕΝΙΚΟΙ ΟΡΟΙ ΠΡΑΚΤΙΚΗΣ ΑΣΚΗΣΗΣ**

1. Με τις υπ’ αρ. 4010/6.6.2006 (Β’ 919), 16802/667/27.8.2010 (Β’ 1345) και 9319/1.6.2021 (Β΄2431) κ.υ.α. έχουν καθοριστεί οι όροι και οι προϋποθέσεις πραγματοποίησης της πρακτικής άσκησης των καταρτιζομένων και σπουδαστών των Σχολών του Υπουργείου Τουρισμού.
2. Oι καταρτιζόμενοι των ΙΕΚ και οι σπουδαστές των Ανώτερων Σχολών Τουριστικής Εκπαίδευσης του Υπουργείου Τουρισμού, μετά τη λήξη των θεωρητικών μαθημάτων κάθε εκπαιδευτικής περιόδου, τοποθετούνται για πραγματοποίηση της πρακτικής άσκησης, ανάλογα με την ειδικότητα σπουδών τους, ως εξής :

|  |  |  |
| --- | --- | --- |
|  | **Σπουδαστές Ανώτερων Σχολών (ΑΣΤΕ)** | **Α΄ και Β΄ έτος**  -Κύρια ξενοδοχειακά καταλύματα  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα  **Γ΄ έτος**  -Κύρια ξενοδοχειακά καταλύματα  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα  - Επιχειρήσεις υπό τις προϋποθέσεις της παραγράφου 1.Β) της Πρόσκλησης. |
|  | **Καταρτιζόμενοι ΙΕΚ** |  |
|  | **Τεχνικός Τουριστικών Μονάδων & Επιχειρήσεων Φιλοξενίας** | -Κύρια ξενοδοχειακά καταλύματα  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα  - Επιχειρήσεις υπό τις προϋποθέσεις της παραγράφου 1.Β) της Πρόσκλησης. |
|  | **Τεχνικός Μαγειρικής Τέχνης - Αρχιμάγειρας** | -Κύρια ξενοδοχειακά καταλύματα  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα  - Εστιατόρια |
|  | **Τεχνικός Αρτοποιός - Ζαχαροπλαστικής** | -Κύρια ξενοδοχειακά καταλύματα  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα  - Αρτοποιεία και Εργαστήρια Ζαχαροπλαστικής |
|  | **Στέλεχος Διοίκησης και Οικονομίας στον τομέα του Τουρισμού** | -Κύρια ξενοδοχειακά καταλύματα  - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα  - Τουριστικά Γραφεία  - Επιχειρήσεις υπό τις προϋποθέσεις της παραγράφου 1.Β) της Πρόσκλησης, εξαιρουμένων των Εστιατορίων. |

Ειδικότερα:

* **Οι σπουδαστές των Α΄ και Β΄ έτους των ΑΣΤΕ** τοποθετούνται από την αρμόδια υπηρεσία του Υπουργείου Τουρισμού στις επιχειρήσεις που υποβάλλουν αίτηση-υπεύθυνη δήλωση με κριτήριο την βαθμολογία του μαθητή – σπουδαστή σε συνδυασμό με τη δήλωση προτίμησής του. **Οι επιχειρήσεις θα ενημερωθούν μέσω ηλεκτρονικού ταχυδρομείου για τα στοιχεία των εκπαιδευομένων που θα τοποθετηθούν σε αυτές.**
* Για την πρακτική άσκηση των **σπουδαστών Γ΄ έτους των ΑΣΤΕ και των καταρτιζομένων των ΙΕΚ** οι επιχειρήσεις πρέπει να υποβάλουν αίτηση-υπεύθυνη δήλωση στις Γραμματείες των κατά τόπους εκπαιδευτηρίων για **ονομαστική ζήτηση. Οι επιχειρήσεις των περιπτώσεων: στ, ζ, η, θ, ι, κ, λ, μ, της παραγράφου της 3 της Πρόσκλησης συνυποβάλλουν μία συνοπτική περιγραφή του αντικειμένου εργασιών που θα ανατεθούν στον πρακτικά ασκούμενο.** Βάσει της περιγραφής αυτής θα αξιολογηθεί η συνάφεια της προσφερόμενης θέσης πρακτικής άσκησης με το αντικείμενο σπουδών από τον Διευθυντή της εκπαιδευτικής μονάδας.

**ΔΙΚΑΙΩΜΑΤΑ ΠΡΑΚΤΙΚΑ ΑΣΚΟΥΜΕΝΩΝ – ΥΠΟΧΡΕΩΣΕΙΣ ΕΠΙΧΕΙΡΗΣΕΩΝ**

* Κατά τη διάρκεια της πραγματοποίησης της πρακτικής άσκησης οι επιχειρήσεις οφείλουν να εφαρμόζουν για κάθε ειδικότητα το προβλεπόμενο πρόγραμμα πρακτικής άσκησης (ΠΑΡΑΡΤΗΜΑ ΙΙ και ΙΙΙ). Οι επιχειρήσεις των περιπτώσεων στ, ζ, η, θ, ι, κ, λ, μ, της παραγράφου της 3 της Πρόσκλησης δεσμεύονται να αναθέτουν στους πρακτικά ασκούμενους τις εργασίες όπως αυτές έχουν περιγράψει στην υποβληθείσα συνοπτική περιγραφή του αντικειμένου εργασιών. Για την υποχρέωση αυτή θα πρέπει να είναι ενήμεροι πέραν του Διευθυντή της Επιχείρησης και οι λοιποί υπεύθυνοι των τμημάτων της επιχείρησης στα οποία θα τοποθετηθούν οι ασκούμενοι, καταρτιζόμενοι και σπουδαστές.
* Σύμφωνα με τα οριζόμενα στο άρθρο 4 της υπ’ αρ. 9319/1.6.2021 κ.υ.α. (Β΄ 2431), το ποσοστό των ασκούμενων που τοποθετούνται σε κάθε επιχείρηση δεν δύναται να υπερβαίνει το 17% του τακτικού προσωπικού της και σε κάθε περίπτωση τα 40 άτομα, αν ο αριθμός που προκύπτει από την ποσόστωση είναι μεγαλύτερος, και με την επιφύλαξη της παρ. 2 του άρθρου 10 του ν. 4554/2018 (Α΄ 130). Στο αρ. 7 της ιδίας κ.υ.α. ορίζεται ότι οι επιχειρήσεις υποχρεούνται να εγγράφουν τους/τις πρακτικά ασκούμενους/-ες στο ειδικό έντυπο Ε3.5: «Αναγγελία έναρξης/ μεταβολών σύμβασης πρακτικής άσκησης σπουδαστών/φοιτητών» στο Π.Σ. ΕΡΓΑΝΗ του Υπουργείου Εργασίας και Κοινωνικών Υποθέσεων, σύμφωνα με την υπό στοιχεία 40331/Δ1.13521/13.9.2019 (Β΄ 3520) υ.α., όπως ισχύει.
* Οι πρακτικά ασκούμενοι δικαιούνται αποζημίωση η οποία ανέρχεται, κατ’ ελάχιστο, στο ποσό των **397,80** ευρώ , χωρίς ηλικιακή διάκριση, η οποία αντιστοιχεί σε ποσοστό 60% του κατώτατου μισθού, όπως αυτός έχει καθοριστεί σύμφωνα με την οικ.107675/27.12.2021 απόφαση του Υπουργού Εργασίας και Κοινωνικών Υποθέσεων (Β΄ 6263).
* Οι πρακτικά ασκούμενοι/-ες πρέπει να διαθέτουν Πιστοποιητικό Υγείας, σύμφωνα με τα οριζόμενα στην υπό στοιχεία Υ1γ/Γ.Π/οικ 35797/4.4.2012 (Β΄ 1199) απόφαση Υπουργού Υγείας και Κοινωνικής Αλληλεγγύης, εφόσον η ειδικότητα το απαιτεί. Κατά τη διάρκεια της πρακτικής τους άσκησης, οι ασκούμενοι/-ες υπάγονται στην ασφάλιση του e-ΕΦΚΑ (πρώην ΙΚΑ-ΕΤΑΜ), μόνο για τον κλάδο του ατυχήματος. Για την ασφάλισή τους, καταβάλλονται οι προβλεπόμενες από την παρ. 1 του άρθρου 10 του ν. 2217/1994 (Α΄83) ασφαλιστικές εισφορές, οι οποίες βαρύνουν το φυσικό ή νομικό πρόσωπο (εργοδότης), στο οποίο υλοποιείται η πρακτική άσκηση.
* Οι επιχειρήσεις οφείλουν να διαθέτουν καταλύματα ανά 2 έως 3 άτομα για την διαμονή των ασκούμενων. Τα καταλύματα αυτά πρέπει να πληρούν αυστηρά τους όρους υγιεινής, ασφάλειας και ευπρεπούς διαβίωσης των ασκουμένων. Όσες επιχειρήσεις δεν παρέχουν στέγη στους ασκούμενους, των οποίων η μόνιμη κατοικία είναι εκτός της έδρας της επιχείρησης, καταβάλουν, στους πρακτικά ασκούμενους, επιπλέον αποζημίωση ύψους **132,60** ευρώ, το οποίο αντιστοιχεί σε ποσοστό 20% του κατώτατου μισθού [παρ. 8 της 16802/667/27.8.2010 κ.υ.α. (Β΄ 1345)].
* Το ωράριο πρακτικής άσκησης καθορίζεται με ευθύνη των υπευθύνων των Επιχειρήσεων, σύμφωνα με τις ισχύουσες διατάξεις για την ημερήσια και εβδομαδιαία διάρκεια εργασίας, όπως αυτές προβλέπονται από τη σχετική νομοθεσία. Υπερωριακή απασχόληση δεν επιτρέπεται. Οι βάρδιες διαμορφώνονται ανάλογα με τις ανάγκες των τμημάτων της Επιχείρησης σε έως οκτώ (8) ώρες ημερησίως. Για πρακτικά ασκούμενο που πραγματοποιεί νυκτερινή βάρδια θα πρέπει πάντα να υπάρχει υπεύθυνος του τμήματος της Επιχείρησης, τον οποίο θα συνεπικουρεί. Ο πρακτικά ασκούμενος δικαιούται δύο ημέρες ανάπαυσης την εβδομάδα.
* Ο πρακτικά ασκούμενος υποχρεούται να ακολουθεί ακριβώς και ανελλιπώς το ωράριο πρακτικής άσκησης που καθορίζεται από τους υπευθύνους των Επιχειρήσεων, σύμφωνα με την προηγούμενη παράγραφο.
* Η επιχείρηση υποχρεούται να καταβάλει οδοιπορικά έξοδα στον πρακτικά ασκούμενο κατά τη μετάβασή του και αποχώρησή του από αυτή, με την έναρξη και λήξη της πρακτικής του, αφού καταθέσει στην επιχείρηση τις σχετικές αποδείξεις πληρωμής των εισιτηρίων του. Διευκρινίζεται ότι σαν μετακίνηση θεωρείται η μετάβαση στην επιχείρηση, η οποία βρίσκεται εκτός νομού από τον τόπο της μόνιμης κατοικίας του. Το ποσό που υποχρεούται η Επιχείρηση να καταβάλει θα είναι η αξία του εισιτηρίου του λεωφορείου ή του τρένου (Β΄ θέση) ή του πλοίου (Β΄ θέση), ανεξαρτήτως εάν ο πρακτικά ασκούμενος χρησιμοποιήσει άλλο μεταφορικό μέσο. Ο πρακτικά ασκούμενος μπορεί να χρησιμοποιεί δωρεάν τα μεταφορικά μέσα της επιχείρησης σύμφωνα με τα προκαθορισμένα από τη Διεύθυνσή της δρομολόγια.
* Η Επιχείρηση (Κύρια ξενοδοχειακά καταλύματα - Εγκαταστάσεις Ειδικής Τουριστικής Υποδομής με οργανωμένα επισιτιστικά τμήματα - Εστιατόρια), παρέχει την πλήρη διατροφή του πρακτικά ασκούμενου, με βάση το εδεσματολόγιο προσωπικού.
* Το Υπουργείο Τουρισμού θα διενεργήσει εποπτείες για κάθε ασκούμενο/-η κατά τη διάρκεια της πρακτικής άσκησης. Η επιχείρηση θα ενημερώνεται για την ημερομηνία και ώρα άφιξης του επόπτη. Σε περίπτωση που διαπιστωθεί ότι δεν ακολουθείται το πρόγραμμα πρακτικής ο επόπτης θα μεταθέτει τον/την ή τους/τις ασκούμενους/-ες σε άλλη επιχείρηση.

Επισημαίνεται ότι η τήρηση των όρων πρακτικής άσκησης αλλά και των προβλεπόμενων για τις συνθήκες διαβίωσης των ασκούμενων θεωρείται αναγκαία, ώστε να επιτευχθεί στον μέγιστο δυνατό βαθμό ο σκοπός της πρακτικής άσκησης.